b'\n_START_ARTICLE_\nWedel (by)\n_START_PARAGRAPH_\nWedel er en by i Pinneberg fylke i delstaten Schleswig-Holstein i Tyskland. Den ligger like vest for Hamburg og utgj\xc3\xb8r en forstad til denne, selv om Hamburg er en egen delstat. Wedel ligger dermed innenfor Metropolregion Hamburg. Wedel har 32 890 innbyggere (per 2015). Wedel har trolig gitt navn til adelsslekten Wedel, samt til flere andre familier med samme navn._NEWLINE_Wedel ble f\xc3\xb8rst gang nevnt i kilder i 1212 og var en liten landsby som var underlagt grevskapet Schauenburg, som i seg selv var et lite sm\xc3\xa5len. I 1640 ble herskapet Pinneberg, og dermed Wedel, underlagt kongen av Danmark. I 1867 ble Pinneberg en provins i Kongeriket Preussen. I 1875 vedtok sognestyret i Wedel at Wedel skulle betegnes \xc2\xabby\xc2\xbb._NEWLINE_Wedel er omfattet av Hamburgs kollektivtransportsystem. S-Bahn Hamburgs linje S1 har endestasjon i Wedel.'